google/wiki40b huggingface dataset:
Ετζίαν Χοκς

Ιστορικό

Η ομάδα ιδρύθηκε το 1996 από μια παρέα Ελλαδιτών και Ελληνοκυπρίων φοιτητών που ζούσαν στην περιοχή του Άρλινγκτον. Εντάχθηκε στην χαμηλότερη κατηγορία της ποδοσφαιρικής λίγκας της Ουάσινγκτον (Washington International Soccer League-WISL). Έπειτα από τρεις συνεχείς ανόδους, το 2000 κατάφερε να ανεβεί στην ανώτερη κατηγορία (Premier Division). Το φθινόπωρο του 2003 η ανώτερη κατηγορία αποσχίστηκε από την WISL, δημιουργώντας την Washington Premier League (WPL), στην οποία εντάχθηκαν και οι Χοκς και αγωνίζονται έκτοτε.
Το ξεπέταγμα και η απότομη άνοδος της ομάδας στην ανώτερη κατηγορία ερασιτεχνικού ποδοσφαίρου της μητροπολιτικής περιοχής της Ουάσινγκτον της έδωσε εξαιρετική φήμη και δημοσιότητα. Παρόλο που οι ιδρυτές της Έλληνες και Κύπριοι φοιτητές έπαψαν να αγωνίζονται ή επέστρεψαν στις πατρίδες τους, οι εναπομείναντες υποστηρικτές της προσπάθησαν να συνεχίσουν την νικητήρια παράδοση που είχε δημιουργηθεί. Στόχος της ομάδας είναι να διατηρείται στο υψηλό επίπεδο.
Συνεχίζει να παίζει στην ανώτερη κατηγορία. Στη σύντομη ιστορία τους τα "Γεράκια" έχουν κατακτήσει οκτώ συνεχόμενους τίτλους της Λίγκας: 2006, 2007, 2008 και 2009 (από δύο κάθε χρόνο: άνοιξη και φθινόπωρο). το 2009 κατέκτησαν το Ερασιτεχνικό Κύπελλο ΗΠΑ (USASA National Amateur Cup), ενώ έχουν διακριθεί σε πολλές τοπικές και περιφερειακές διοργανώσεις.
Το 2007 προκρίθηκαν από την περιοχή τους στο Κύπελλο ΗΠΑ (U.S. Open Cup) αποκλείοντας τον Ελληνοαμερικανικό Ν.Υόρκης και την ΑΣ Γιουνάιτεντ αλλά αποκλείστηκαν στον 1ο γύρο της τελικής φάσης. Παρόμοια πορεία είχαν και το 2009.
359 Γεωργία

Φυσικά χαρακτηριστικά

Η διάμετρος της Γεωργίας υπολογίσθηκε σε 44 χιλιόμετρα (από δεδομένα του IRAS), ενώ η μάζα της εκτιμάται σε 88,5 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι M (μεταλλικός), ενώ το άλβεδό της είναι 0,262 (από δεδομένα του IRAS). Η Γεωργία περιστρέφεται γύρω από τον εαυτό της μία φορά κάθε 13 ώρες και 15 λεπτά. Η μέση θερμοκρασία στην επιφάνειά της εκτιμάται σε 115 περίπου βαθμούς Κελσίου κάτω από το μηδέν.
Ιερά Μητρόπολις Πειραιώς

Ιστορία

Από της ιδρύσεως του Αυτοκέφαλου της Εκκλησίας της Ελλάδος, το 1833, και της σύστασης του νέου δήμου του Πειραιά και μέχρι τις 8 Ιανουαρίου του 1962, το Νέο Φάληρο και οι μεταγενέστεροι Δήμοι Δραπετσώνας, Ρέντη, Νίκαιας, Κορυδαλλού, Κερατσινίου και Περάματος υπάγονταν αρχικά στην Μητρόπολη Αθηνών και στη συνέχεια στην Ιερά Αρχιεπισκοπή Αθηνών.
Το 1917 ιδρύεται από τον Αρχιεπίσκοπο Αθηνών Θεόκλητο Α΄ Αρχιεπισκοπικό Γραφείο στον Πειραιά, για την καλύτερη ποιμαντική εξυπηρέτηση των χριστιανών της περιοχής. Έτσι από το 1926, τον εκάστοτε Αρχιεπίσκοπο εκπροσωπεί στον Πειραιά βοηθός επίσκοπος.
Τον Ιανουάριο του 1962 ιδρύεται η Ιερά Μητρόπολις Πειραιώς, με το νόμο 3952/1959 και το Βασιλικό Διάταγμα της 16/1959. Τοποτηρητής της νεοσυσταθείσας Ιεράς Μητροπόλεως Πειραιώς ορίζεται ο Μητροπολίτης Ύδρας, Σπετσών και Αιγίνης Προκόπιος, ο οποίος με τη σειρά του όρισε πρώτο Γενικό Αρχιερατικό Επίτροπο τον τότε πανοσιολογιότατο αρχιμανδρίτη Αθανάσιο Κοντογιάννη. Ο τελευταίος υπήρξε και ο ουσιαστικός οργανωτής της διοίκησης αλλά και της πνευματικής ανάδειξης της νεοσυσταθείσας μητρόπολης.
Το Νοέμβριο του 1965, μετά τον θάνατο του τοποτηρητή, εκλέγεται πρώτος Μητροπολίτης Πειραιώς και Φαλήρου ο μητροπολίτης  Αργολίδος Χρυσόστομος.
Στις 12 Ιανουαρίου 1978 Μητροπολίτης Πειραιώς εξελέγη ο Μητροπολίτης Ρωγών Καλλίνικος, ο οποίος παραιτήθηκε το 2006.
Στις 28 Φεβρουαρίου 2006 η Ιερά Σύνοδος εξέλεξε Μητροπολίτη Πειραιώς τον Θεοφιλέστατο Επίσκοπο Χριστιανουπόλεως κ. Σεραφείμ (Μεντζελόπουλο), Αρχιγραμματέα της Ιεράς Συνόδου.
Οργυιά

Η οργιά ή οργυιά είναι μονάδα μήκους που χρησιμοποιείται στην μέτρηση βάθους (Βαθυμετρία) και ισούται με 6 πόδια ή 2 υάρδες ή 1,8288 μέτρα. Στην πραγματικότητα η ὀργυιά ή η ὄργυια  είναι «ανθρωπομετρική μονάδα μήκους» και ορίζεται ως το μήκος ανοίγματος των χεριών ενός ενήλικα, δηλαδή περίπου 1,8 έως 1,95 μέτρα. Ορίζεται όμως και απλούστερα ώς 6 πόδια (αγγλ. fathom, διεθνές σύμβολο: fm, six feet, γαλλ. toise, γερμ. Klafter) ή 4 πήχεις.
Θεοτόκος Βρεφοκρατούσα του Ηλία Μόσκου (Μουσείο Μπενάκη)

Περιγραφή

Εικόνόιζεται ως προτομή και κατά τον συνηθισμένο τύπο της Οδηγήτριας και κατενώπιον. Φέρει το δεξί της χέρι μπροστά στο στήθος και με το αριστερό κρατάει τον Ιησού. Αυτός φοράει πλούσιο διακοσμημένο χιτώνα και ευλογεί με το δεξί χέρι, ενώ με το αριστερό κρατάει ειλητάριο κλειστό.Στο πάνω μέρος της εικόνας δύο Άγγελοι οι οποιοι κρατούν με το ένα χέρι τους το στέμμα πάνω από το κεφαλι της Θεοτόκου, ενώ με το άλλο χέρι τους ο καθένας κρατάει, κρίνο ο εξ αριστερών και ρόδο ο εκ δεξιών. Το βάθος της εικόνας έχει χρώμα κυανό και γεμίζει ελαφρώς με νέφη. Οι διαστάσεις είναι 0,98 Χ 0,63 και τοποθετείται στο β' μισό του 17ου αι.

Τεχνοτροπικά γνωρίσματα

Οι Άγγελοι είναι ιταλικής τέχνης. Η ξενική εντύπωση φαίνεται από το κυανό βάθος με τα νέφη που αντικαθιστά το χρυσό βάθος. Αυτό της δίνει την αίσθηση της ψυχρότητας και του άψυχου.
Όγκνιεν Κούζμιτς

Καριέρα

Ο Kuzmić ξεκίνησε την καριέρα του στη Borac Banja Luka και τα πρώτα βήματα μπάσκετ ξεκίνησαν στο Findo Doboj. Μετά από μια σεζόν, έφυγε για να παίξει για την Korihait στο φινλανδικό πρωτάθλημα. Το 2010 επέστρεψε στη Βοσνία για να παίξει στη KK Čelik Zenica.
Το 2011, υπέγραψε με την Unicaja Málaga, αλλά έπαιξε την σεζόν ή 2011-12 με την ομάδα, Clínicas Rincón Benahavís, της δεύτερης κατηγορίας . Έπαιξε επίσης δύο παιχνίδια με την Unicaja.
Το 2012, η ​​Unicaja Málaga τον δάνεισε στην Μπανταλόνα. 
Στις 27 Σεπτεμβρίου 2013, υπέγραψε με τους Golden Warriors. Κατά τη διάρκεια της πρώτης και δεύτερης χρονιάς του, είχε πολλούς αγώνες, με τους πολεμιστές της Ανάπτυξης Λίγκας (NBA Development League), κερδίζοντας ένα πρωτάθλημα D-League κατά τη διάρκεια 2014-15 σεζόν. Για να προσθέσει τον τίτλο του πρωταθλητή στο ΝΒΑ, ήταν μέρος της ομάδας που κέρδισε το πρωτάθλημα νικώντας τους Cleveland Cavaliers, στους τελικούς NBA του 2015.
Τη σεζόν 2015-16 αγωνίστηκε με το νούμερο 21 στη θέση του σέντερ στην ομάδα του Παναθηναϊκού. Τον Μάρτιο κατέκτησε το Κύπελλο Ελλάδας. Στις 21 Απριλίου 2016, έφυγε τον ΠΑΟ.
Στις 19 Ιουλίου 2016, ο Kuzmić υπέγραψε τριετές συμβόλαιο με τον Ερυθρό Αστέρα. Ο Kuzmić κάνοντας μια πολύ καλή χρονιά ονομάστηκε MVP για τον μήνα Ιανουάριο στην EuroLeague 2016-17. Επίσης κατέκτησε την Αδριατική Λίγκα και το Κύπελλο Σερβίας.
Στις 26 Ιουλίου 2017 ανακοινώθηκε από την Ρεάλ Μαδρίτης για τα επόμενα δυο χρόνια. Στις 19 Οκτωβρίου ο Σέρβος υπέστη ολική ρήξη χιαστών στο αριστερό του γόνατο, χάνοντας το υπόλοιπο της σεζόν. Τον Αύγουστο του 2018 επέστρεψε στην ενεργό δράση. Το 2019 κατέκτησε το πρωτάθλημα Ισπανίας.
Στις 4 Ιουλίου 2019, ανακοινώθηκε από τον Ερυθρό Αστέρα.

Εθνική ομάδα

Με την εθνική ομάδα της Σερβίας έχει αγωνιστεί στο Ευρωμπάσκετ 2015 και στο Ευρωμπάσκετ 2017 στο οποίο κατέκτησε το αργυρό μετάλλιο, έχοντας 7.1 πόντους, 5.1 ριμπάουντ και 1.3 ασίστ κατά μέσο όρο σε 9 αγώνες.
Ολουμπάγιο Αντεφέμι

Βιογραφικό και ποδοσφαιρική Καριέρα

Ο Ολουμπάγιο Αντεφεμί γεννήθηκε στο Λάγος, στην πρωτεύουσα της Νιγηρίας, τον Αύγουστο του 1985. 
Από μικρή ηλικία ήθελε να ασχοληθεί πλήρως με το ποδόσφαιρο. Άρχισε από τις ακαδημίες ποδοσφαίρου της Μπέντελ Ίνσουρανς (ομάδα που βρισκόταν στο Λάγος), και εκεί γνώρισε συμπαίκτες του που έγιναν γνωστοί από το πέρασμα που έκαναν από την Ελλάδα ή από το εξωτερικό. Είχε γνωρίσει τον Ουίλσον Ορούμα, τον Πίους Ικέντια και τον Ιφεάνι Ουντέζε και τον έμαθαν να έχει περισσότερο ενδιαφέρον για το ποδόσφαιρο. 
Μέχρι και το 2000 αγωνιζόταν εκεί. Βέβαια, μετά τις ακαδημίες πήγε στην κανονική ομάδα και έκανε το επίσημο ντεμπούτο του την σεζόν 2001-02. Μετά, την επόμενη σεζόν δέχτηκε την πρόταση μιας άλλης Νιγηριανής ομάδας ποδοσφαίρου, της "Delta Force" (Δέλτα Φορς). Μετά την αποχώρηση του από την ομάδα το 2004, θεωρήθηκε ένας από τους καλύτερους ποδοσφαιριστές που πέρασαν από την ομάδα. 
Μετά την αποχώρηση του, Ισραηλινές ομάδες βρήκαν ενδιαφέροντα στοιχεία ως ποδοσφαιριστής. Ανάμεσα σε αυτές τις ομάδες ήταν και η Χαποέλ Ιερουσαλήμ με την οποία και συμφώνησε. Παρέμεινε εκεί για έναν μόνο χρόνο, ωστόσο αποφάσισε να κάνει καριέρα στο Ισραήλ. Για αυτό και δέχτηκε την πρόταση της Χαποέλ Τελ Αβίβ. Εκεί κατάφερε να κάνει το πολύ 10 συνολικές εμφανίσεις, ενώ στην κατοχή του δεν υπήρχε γκολ. Αφού έφυγε και από την Τελ Αβίβ, πήγε σε μια ακόμη ισραηλινή ομάδα ποδοσφαίρου, μόνο που δεν είχε λιγότερο ενδιαφέρον. Την Χακοάχ Ραμάτ Γκάν. 
Πέρα, που δεν έκανε καμία εμφάνιση, έφυγε και από εκεί για να πάει στην τελευταία του ομάδα που βρίσκεται στο Ισραήλ. Στην Χαποέλ Μπνέι Λόντ έκανε τις περισσότερες εμφανίσεις από τις υπόλοιπες ομάδες που αγωνίστηκε. Επίσης είχε καταφέρει να βάλει σε επαγγελματικό τομέα, το πρώτο του γκο
λ (είχε βάλει 2 μέχρι την λήξη του συμβολαίου του).
Έπειτα, έκανε καριέρα στην Ευρώπη, εκπροσωπώντας την Γαλλική Μπουλόν Π.Σ., μετα "μετακόμισε" στο Βουκουρέστι για τις υποχρέωσεις της τοπικής Ραπίντ, ύστερα πήγε στην Αυστρία, στην ομάδα της Ρέιντορφ Αλταχ και στο τέλος ταξίδεψε στην Ελλάδα, για την τελευταία του ποδοσφαιρική ομάδα, την Α.Ο. Ξάνθη.

Θάνατος

Σκοτώθηκε σε αυτοκινητιστικό δυστύχημα στην Εγνατία Οδό κοντά στην πόλη της Καβάλας. Ο προορισμός του ήταν η Νιγηρία όπου θα πήγαινε να κάνει κάποιες διαδικασίες για τον αρραβώνα του με την κοπέλα του.
Τελέθριο

Ιστορία

Ο Θεόφραστος στην “Ιστορία Φυτών”, ονομάζει το Τελέθριο “Τελέθριον Σύσκιον”. Τα περισσότερα χωριά του Τελεθρίου χτίστηκαν την Βυζαντινή περίοδο. Σε αυτό το όρος κατά τη διάρκεια της κατοχής είχαν στρατόπεδο δυνάμεις των ανταρτών, κοντά στο χωριό Γαλατσάδες.

Χλωρίδα

Στα δάση του Τελέθριου, που ανήκουν στην κατηγορία ”Μικτά Μεσογειακά Δάση”, κυριαρχεί η πλατύφυλλος βελανιδιά.  Το δάσος στα χαμηλότερα σημεία περιλαμβάνει πεύκα, κουμαριές, αδραχλιές κ.ά., ενώ σε μεγαλύτερο υψόμετρο υπάρχει παρουσία άλλων δασοπονικών ειδών, όπως χνοώδους δρυός και ποδισκοφόρου δρυός.  Με βάση τη χαρτογράφηση των ελληνικών οικοτόπων, στο Τελέθριο υπάρχουν θαμνολίβαδα σκληρόφυλλων θαμνώνων (Μεσογειακοί δενδρώδεις θαμνώνες-Matorral).

Περιήγηση

Στο Τελέθριο γίνονται εκδρομές, πεζοπορίες, ιππασία και ποδήλατο βουνού. Υπάρχουν χαρτογραφημένες διαδρομές και μονοπάτια. Οι διαδρομές γίνονται μέσα από ξέφωτα, λιβάδια, τις ορεινές λίμνες Μικρή και Μεγάλη Σβάλα και από πυκνό δρύινο δάσος. Σημείο εκκίνησης μπορεί να είναι τα χωριά Ήλια, Πολύλοφος, Καστανιώτισσα, Γαλατσάδες.
IR3535

Χημεία

Η δομή του IR3535 βασίζεται στη βήτα-αλανίνη. Η EPA έχει ταξινομήσει το IR3535 ως μια βιοχημική ουσία (βιοεντομοκτόνο) με βάση το γεγονός ότι είναι "λειτουργικά ταυτόσημο" με τη βήτα αλανίνη.
Κράμπι

Τοποθεσία

Η Κράμπι είναι η νότια επαρχία του Ανταμάν στην ακτή της Ταϊλάνδης με ίσως τη μεγαλύτερη ιστορία ως συνεχιζόμενος οικισμός. Λόγω των λίθινων εργαλείων, των αρχαίων έγχρωμων εικόνων, των χαντρών, των κεραμικών και των σκελετικών υπολειμμάτων που βρέθηκαν σε πολλούς γκρεμούς και σπηλιές της επαρχίας, το Κράμπι θεωρείται "πατρίδα" των Χόμο Σάπιενς από την περίοδο 25.000 - 35.000 ΠΚΕ. Σε καταγεγραμμένους χρόνους ονομαζόταν «Μπαν Τάι Σαμόρ» και ήταν μία από τις δώδεκα πόλεις που κατοικήθηκε, πριν οι άνθρωποι χρησιμοποιήσουν τη γραφή. Εκείνη την εποχή, η Κράμπι ήταν υποτελής του Βασιλείου της Λιγκόρ, πόλης στα ανατολικά της χερσονήσου Κρα, περισσότερο γνωστή σήμερα ως Νακχόν Σι Θαμμαράτ.

Κλίμα

Με θέα στη θάλασσα του Ανταμάν, όπως και το Πουκέτ, η Κράμπι υπόκειται σε εξάμηνη περίοδο βροχών μεταξύ Μαΐου και Νοεμβρίου και συχνά υπόκειται σε πολύ ισχυρές βροχοπτώσεις πολλές μέρες κατά τη διάρκεια των μουσώνων. Τον Μάρτιο του 2011, μια σφοδρή θύελλα προκάλεσε μια τεράστια κατολίσθηση στο Κράμπι, σκοτώνοντας 10 άτομα.

Ιστορία

Κατά την έναρξη της περιόδου Ρατανακοσίν ή Μπανγκόκ στα τέλη του 18ου αιώνα, όταν η πρωτεύουσα εγκαταστάθηκε τελικά στη Μπανγκόκ, μία αγέλη ελεφάντων δημιουργήθηκε στο Κράμπι με διάταξη του Τσάο Φράγια Νακόρν Α', κυβερνήτη της πόλης Ναχκόν Σι Θαμμαράτ, η οποία ήταν από τότε κομμάτι του Βασιλείου της Ταϊλάνδης. Έστειλε τον ανώτατο αξιωματούχο Φρα Παλάντ να επιβλέπει το έργο αυτό, δηλαδή να εξασφαλιστεί ο τακτικός εφοδιασμός με ελέφαντες για τη μεγαλύτερη πόλη. Πολλοί άνθρωποι ακολούθησαν τα βήματα του Φρα Παλάντ και σύντομα η Κράμπι απέκτησε μια μεγάλη κοινότητα με τρεις διαφορετικούς δήμους: Πακασάι, Χλονγκ Πον, και Πακ Λάο. Το 1872, ο βασιλιάς Τσουλαλονγκόρν γενναιόδωρα αύξησε το κοινωνικό υπόβαθρο της πόλης Κράμπι.

Μεταφορικά Μέσα

Υπάρχει ένα λεωφορείο από το αεροδρόμιο προς την πόλη Κράμπι και για το Άο Νανγκ. Αγορά εισιτηρίων γίνεται στο ταμείο εντός του τερματικού σταθμού.
Φαινόμενο σήραγγας

Αρχή λειτουργίας

Σύμφωνα με την εξίσωση του Σρέντιγκερ ένα σωματίδιο έχει πιθανότητα να βρεθεί σε μια περιοχή που απαιτεί ενέργεια περισσότερη από αυτήν που έχει το σωματίδιο. Μια τέτοια περιοχή ονομάζεται φράγμα δυναμικού. Όταν το φράγμα δυναμικού έχει άπειρο βάθος, τότε η πιθανότητα μηδενίζεται, δηλαδή είναι αδύνατον το σωματίδιο να βρεθεί μέσα στο φράγμα. Όταν όμως το μήκος είναι πεπερασμένο και από την άλλη μεριά του φράγματος υπάρχει μια περιοχή που απαιτεί λιγότερη ενέργεια από αυτήν που έχει το σωματίδιο, τότε το σωματίδιο έχει πιθανότητα να βρεθεί στην άλλη περιοχή όπως και μέσα στο φράγμα. Η πιθανότητα όμως μειώνεται εκθετικά μέσα στο φράγμα. Με άλλα λόγια αν ένας μεγάλος αριθμός σωματιδίων βρεθεί στη μία περιοχή ένα μικρό ποσοστό θα καταφέρει να διαπεράσει το φράγμα.
Αρχιά (Κως)

Η Αρχιά (αρχαία ελληνικά: Ἀρχιά) ήταν αρχαίος δήμος στο νησί της Κω, στα Δωδεκάνησα. Η πρωτεύουσα του δήμου ήταν η Αντιμάχεια, η οποία ήταν επίσης η έδρα του δήμου Αιγήλου.
Αρχαιολογικό Μουσείο Πειραιά

Τα κτίρια του Μουσείου Πειραιά

Το πρώτο μουσείο ιδρύθηκε το 1935 στον απαλλοτριωμένο χώρο του αρχαίου θεάτρου της Ζέας και στεγάστηκε σε κτίριο που σήμερα λειτουργεί ως αποθήκη γλυπτών. Από το 1960, συγκέντρωνε τα περισσότερα ευρήματα ανασκαφών που πραγματοποιούνταν στους δήμους του Πειραιά, της Σαλαμίνας, του Μοσχάτου, της Καλλιθέας, αλλά και και παραλιακών δήμων Γλυφάδας, Βούλας και Βάρης. Η συλλογή του εμπλουτίστηκε επίσης από σημαντικές δωρέες, όπως τη συλλογή Νομίδου και Βαλσαμάκη, καθώς και τη συλλογή Γερουλάνου.

Σημερινό μουσείο

Το σημερινό μουσείο διαμορφώθηκε ως επέκταση του παλαιού και εγκαινιάστηκε το 1981. Το 1996 ξεκίνησαν εργασίες ανακαίνισής του και το 1988 εγκαινιάστηκαν δύο νέες αίθουσες, μία αφιερωμένη στο ρόλο του Πειραιά στην αρχαιότητα ως ναυστάθμου και εμπορικού κέντρου, και μία αφιερωμένη σε συλλογή κεραμικής και αντικειμένων του ιδιωτικού βίου των αρχαίων.

Εκθέματα

Τον πυρήνα της συλλογής του αποτελούν τα μνημεία από το βόρειο νεκροταφείο της αρχαίας πόλης και άλλα τυχαία ευρήματα που φανερώθηκαν κατά την οικοδόμηση της σύγχρονης πόλης. Στα σημαντικότερα εκθέματά του ανήκουν επίσης η σειρά των νεοαττικών πλακών από ναυάγιο ρωμαϊκού πλοίου στο λιμάνι του Πειραιά, τα ευρήματα του ιερού της Μουνιχίας και εκείνα του ιερού της Μητρός των Θεών του Μοσχάτου.   
Έχει συνολικό εμβαδόν 1394 τ.μ. Οι εκθεσιακοί χώροι καταλαμβάνουν δέκα αίθουσες και των δύο ορόφων, ενώ στο υπόγειο βρίσκονται τα εργαστήρια συντήρησης. Εποπτεύεται από την ΚΣΤ΄ Εφορεία Προϊστορικών και Κλασικών Αρχαιοτήτων.
1.Προϊστορική εποχή  (Μυκηναϊκή τέχνη)
2.Συλλογή κεραμικών  
3.Χάλινα αγάλματα
4.Ο ναΐσκος με το λατρευτικό άγαλμα της Κυβέλης 
5.Τάφοι της κλασσικής εποχής 
6.Επιτύμβια Μνημεία  
7.Αγάλματα της ελληνικής Εποχής 
8.Αγάλματα της Ρωμαϊκής Εποχής

Η Aγορανομική Eπιγραφή

(Τιμή παραπροϊόντων σφαγίων) [χοιρινού κρέατος]:
"δύο [ποδιών]: 1 χαλκούς
της κοιλιάς : 1 οβολός και 4 χαλκούς
της μήτρας, 1 μνα (<1/2 κιλό): 2 οβολοί και 4 χαλκούς
συκωτιού, 1 μνα: στην ίδια τιμή με το κρέας
πνευμόνων    , 1 μνα: το ήμισυ (της τιμής του κρέατος)
των  οστών  του κεφαλιού: το ένα  τρίτο (της τιμής του κρέατος)
μυαλά: 3 χαλκούς
(τιμές παραπροϊόντων σφαγίων) αιγοπροβάτων:
"τεσσάρων ποδιών: 5 χαλκούς
του κεφαλιού: 1 οβολός  και 2 χαλκούς
μυαλά: 3 χαλκούς
της μήτρας, 1 μνα: 1οβολός και" χαλκούς?
στήθους, 1 μνα: στην ίδια τιμή με το κρέας
συκωτιού , 1 μνα: στην ίδια τιμή με το κρέας
πνευμόνων, 1 μνα: το ήμισυ (της τιμής του κρέατος)
(τιμή των παραπροϊόντων) βοείου κρέατος:
συκώτια και σπλήνα, 1 μνα: στην ίδια τιμή με το κρέας
πνευμόνων, 1 μνα: το ήμισυ (της τιμής του κρέατος)
μυαλά: 3 χαλκούς 

Η αγορανομική επιγραφή  είναι κατάλογος τιμών για διάφορα είδη κρεάτων και είναι ένα από τα σημαντικά εκθέματα του Μουσείου .
[]
Δημήτριος Τσιτσίμης

Βιογραφικά στοιχεία

Ο Δημήτριος Τσιτσίμης γεννήθηκε στα τέλη του 19ου αιώνα στη Στρώμνιτσα. Ήταν καπνέμπορος στο επάγγελμα αλλά γρήγορα ανέλαβε ένοπλη δράση προκειμένου να συνεισφέρει στο Μακεδονικό Αγώνα. Αρχικά εντάχθηκε στο σώμα του Γεώργιου Καραϊσκάκη από τη Βογδάντσα, του οποίου αναδείχτηκε υπαρχηγός. Στη συνέχεια συγκρότησε μικρή ένοπλη ομάδα και τέθηκε επικεφαλής. Έδρασε στις περιοχές Στρώμνιτσας, Γευγελής, Δοϊράνης και Κιλκίς. Για κάποιο διάστημα διατέλεσε αρχηγός της Πολιτοφυλακής Γαβρόβου. Επικηρύχτηκε από τους Βούλγαρους και τους Τούρκους αλλά δεν συνελήφθη.
Κατά τον Α΄ και τον Β΄ Βαλκανικό Πόλεμο κατατάχθηκε ως εθελοντής και ανέλαβε διάφορες αποστολές στην Κεντρική Μακεδονία, ως ανιχνευτής και οδηγός του Ελληνικού στρατού. Μετά το τέλος του Β΄ Βαλκανικού Πολέμου και τον ξεριζωμό των Στρωμνιτσιωτών, εγκαταστάθηκε στο Κιλκίς, όπου συνέχισε να ασκεί το επάγγελμα του καπνεμπόρου. Υπήρξε ο πρώτος Έλληνας δήμαρχος του Κιλκίς. Διατέλεσε επίσης, έφορος της πρώτης ομάδας προσκόπων του Κιλκίς.
Για την εθνική του δράση, παρασημοφορήθηκε αρκετές φορές από την Ελληνική πολιτεία. Η πολεμική εξάρτηση του Μακεδονομάχου Δημήτριου Τσιτσίμη, καθώς και τα όπλα του, εκτίθενται στο Μουσείο Μακεδονικού Αγώνα στη Θεσσαλονίκη.
Φώτιος Πιτούλης

Πολιτική σταδιοδρομία

Γεννήθηκε το 1913 στην Ηγουμενίτσα και ήταν γόνος της ισχυρής βλαχόφωνης οικογένειας Πιτούλη. Πήρε μέρος στις εκλογές του 1946 ως υποψήφιος βουλευτής Ιωαννίνων με τον Συνδυασμό Εθνικής Πολιτικής Ενώσεως (Σοσιαλιστικό Δημοκρατικό Κόμμα) και έλαβε 1.063 ψήφους. Εξελέγη βουλευτής το 1951 από τη β΄ κατανομή και το 1952 στη Θεσπρωτία με τον Ελληνικό Συναγερμό, το 1956 με την ΕΡΕ, το 1958 και το 1961 με το κόμμα των Φιλελευθέρων και το 1963 με την Ένωση Κέντρου. Στις εκλογές του 1964 επανεξελέγη βουλευτής με την Ένωση Κέντρου. Το 1965 ήταν ανάμεσα στους 48 «αποστάτες» και μάλιστα έλαβε μέρος στην κυβέρνηση Νόβα του 1965 ως υφυπουργός Οικονομικών από τις 16 Ιουλίου ως τις 20 Αυγούστου 1965. 
Στην κυβέρνηση Στεφανόπουλου ήταν υφυπουργός Συντονισμού από τις 5 Οκτωβρίου 1965 ως τις 10 Νοεμβρίου 1966 και υφυπουργός Οικονομικών στην ίδια κυβέρνηση από τις 10 Νοεμβρίου ως τις 22 Δεκεμβρίου 1966.
Στις εκλογές του 1977 εξελέγη βουλευτής με τη Νέα Δημοκρατία, συγκεντρώνοντας 4.562 σταυρούς προτίμησης. Ήταν υποψήφιος βουλευτής με τη ΝΔ και στις εκλογές του 1981, αλλά δεν εξελέγη, καθώς συγκέντρωσε 2.638 σταυρούς. 
Πέθανε τον Αύγουστο του 2002.
Οικογένεια Στεφανόπουλου

Η οικογένεια Στεφανόπουλου είναι παλιά οικογένεια πολιτικών της Ηλείας.

Στοιχεία

Η καταγωγή της οικογένειας είναι από την Δίβρη Ηλείας και το αρχικό επώνυμό της ήταν Σκανδαμής. Προεπαναστατικώς μέλη της είχαν εκλεγεί προεστοί της Δίβρης ενώ μετά την ανεξαρτησία ασχολήθηκαν με την πολιτική εκλεγόμενοι πολλάκις βουλευτές και δήμαρχοι. Σημαντικότερος εκπρόσωπος της οικογένειας είναι ο Στέφανος Χ. Στεφανόπουλος, ο οποίος διετέλεσε πρωθυπουργός της Ελλάδας.
Φρανσουά Βιγιόν

Βιογραφία

Όλα στη ζωή του είναι υπό την σκιάν του πιθανού και της αβεβαιότητας.  Γεννήθηκε περί το 1431 και το πραγματικό του όνομα ήταν François de Montcorbier ή François Des Loges ή κάποιο άλλο. Ορφάνεψε μικρός από πατέρα και τον πήρε υπό την προστασίαν του ο (θείος του ;) εφημέριος Γκυγιώμ ντε Βιγιόν. Το 1452 απονεμήθηκε από το Πανεπιστήμιο των Παρισίων στον Φρανσουά Βιγιόν ο τίτλος του Maître ès arts.
To 1455 μαχαίρωσε θανάσιμα ένα κληρικό, εξορίστηκε από το Παρίσι, αλλά στις αρχές του 1456 πήρε βασιλική χάρη. Πριν όμως τελειώσει η χρονιά πήρε μέρος στην διάρρηξη ενός κολεγίου και υποχρεώθηκε να εγκαταλείψει και πάλι το Παρίσι.
Εκείνο τον καιρό έγραψε το ποίημα Κληροδοσιά που ονομάστηκε αργότερα Μικρή Διαθήκη. Κληροδοτεί μ’ αυτό, σαρκάζοντας, τα μαλλιά του στον κουρέα του, μερικές δεκάρες σε τοκογλύφους και στον γραμματέα του κακουργιοδικείου το ενεχειριασμένο σπαθί του.
Τον βρίσκουμε μετά στο Μπλουά, στην αυλή του ομότεχνού του (στην ποίηση) Κάρολου δούκα της Ορλεάνης. Κλείνεται στην φυλακή για νέα παραπτώματα αλλά τον Δεκέμβριο το 1457 αμνηστεύεται επ´ ευκαιρία της γέννησης της κόρης του δούκα. Παίρνει μάλιστα μέρος και σε ποιητικό διαγωνισμό που αθλοθέτησε ο δούκας με την μπαλάντα του Πλάι στη βρύση πεθαίνω διψασμένος.
Περιπλανήθηκε ύστερα και όλο το καλοκαίρι του 1461 το πέρασε κλεισμένος σε φυλακή στον Λίγηρα με διαταγή του επισκόπου της Ορλεάνης. Απελευθερώθηκε τον Οκτώβριο με την ευκαιρία της διέλευσης από την περιοχή του Λουδοβίκου ΙΑ΄. 
Τότε έγραψε το μεγαλύτερο έργο του την Μεγάλη Διαθήκη. Εκφράζει τον αποτροπιασμό του για τις δυστυχίες της ζωής, την αρρώστια, τη φυλακή, τα γηρατειά και τον θάνατο, θυμάται τα καπηλειά, τους αμφίβολους φίλους και τις πόρνες που συναναστράφηκε, με τόνους πολύ πιο δηκτικούς απ’ ότι στο προηγούμενο έργο του.
Το 1462 κλείνεται και πάλι φυλακή στο Παρίσι για ληστεία. Αφήνεται ελεύθερος αλλά τον επόμενο χρόνο συλλαμβάνεται και πάλι για συμμετοχή σε συμπλοκή κι αυτή τη φορά καταδικάζεται «να κρεμαστεί και να στραγγαλιστεί». Στην φυλακή γράφει την περίφημη Μπαλάντα των κρεμασμένων και το σατιρικό τετράστιχο Είμαι ο Φρανσουά, πολύ τούτη η έγνοια με ταράζει... Στις 5 Ιανουαρίου του 1463 το Παρλαμέντο του Παρισιού μετατρέπει την ποινή του σε δεκαετή εξορία από το Παρίσι. Από το σημείο αυτό και ύστερα χάνονται τα ίχνη του.
O Βιγιόν ήταν ένας λόγιος που έκανε ζωή αλήτη. Αλλά αυτή η ζωή -οι περιπέτειες, οι φυλακές και ο μόνιμος τρόμος της τιμωρίας- του έδωσε την έμπνευση της συγκλονιστικής πολλές φορές ποίησής του.
2103 Λαβέρνα

Φυσικά χαρακτηριστικά

Η μέση διάμετρος της Λαβέρνας εκτιμάται σε 22,81 ± 2,0 χιλιόμετρα. O φασματικός τύπος της είναι άγνωστος, ενώ το γεωμετρικό άλβεδό της είναι 0,1625 ± 0,033. Η Λαβέρνα περιστρέφεται γύρω από τον εαυτό της μία φορά κάθε 9 ώρες και 15 λεπτά.
Ευρωμπάσκετ 1973

Το 18o τουρνουά του ευρωπαϊκού πρωταθλήματος καλαθοσφαίρισης ανδρών του 1973 (γνωστό και ως Ευρωμπάσκετ 1973) διοργανώθηκε από τη FIBA Europe. Συμμετείχαν δώδεκα εθνικές ομάδες. Το τουρνουά διοργάνωσε η Ισπανία και έλαβε χώρα στη Βαρκελώνη και στη Μπαδαλόνα, στο διάστημα 27 Σεπτεμβρίου ως 6 Οκτωβρίου.
Αυτό είναι ένα κομβικό Ευρωμπάσκετ, καθώς ήρθε η ώρα της αποκαθήλωσης των Σοβιετικών. Σε ένα ιστορικό παιχνίδι οι Ισπανοί του Μιγκέλ Ντίαθ, που κατέβασαν ό,τι καλύτερο διέθεταν από τη δεκαετία του '60 (Φρανθίσκο Μπουσκατό, Κλίφορντ Λιουκ, Εμιλιάνο Ροδρίγκεθ, Ενρίκε Μαργάλ) και μαζί με παίχτες που εντυπωσίασαν κυρίως την δεκαετία του '70 (Ραφαέλ Ρουγιάν, Γουέιν Μπράμπεντερ, Λουίς Μιγκέλ Σαντιγιάνα), νικούν τους Ιταλούς στην φάση των ομίλων με 77-65 και περνούν αυτοί στα ημιτελικά. Εκεί παίρνουν την ρεβάνς από τους Σοβιετικούς για την απίστευτη συντριβή τους με 118-58 στο προηγούμενο Ευρωμπάσκετ. Επικρατούν στον ημιτελικό με 80-76 και τους αφήνουν εκτός τελικού, εκεί όπου τους περιμένουν οι Γιουγκοσλάβοι του μεγάλου Κρέσιμιρ Τσόσιτς του Ζόραν Σλάβνιτς, του Ντράγκαν Κιτσάνοβιτς και του Ντράζεν Νταλιπάγκιτς, που εξαφάνισε τον Αμερικανοϊσπανό αστέρα και μεγάλο σκόρερ της Ισπανίας Μπράμπεντερ, με αποτέλεσμα τη νίκη των Γιουγκοσλάβων με 78-67. Οι Πολωνοί μετά από αυτό το ευρωμπάσκετ εξαφανίζονται από τον χάρτη του ευρωπαϊκού μπάσκετ.
Εκεί ήταν και η Ελλάδα που στον πάγκο είχε τον Κώστα Μουρούζη, αλλά τελικώς χωρίς τον μεγάλο σκόρερ Κολοκυθά, τον γίγαντα Τρόντζο, που τραυματίστηκε, και τον Αμερικάνο που είχε σταματήσει πριν πολύ καιρό από την εθνική, δεν μπόρεσε να κάνει κάτι σπουδαίο. Τερματίζει 11η έχοντας για καλύτερους τους Γιατζόγλου (14,7 πόντους μ.ο.), Γκούμα (10 πόντους μ.ο.) και Καστρινάκη (9,7 πόντους μ.ο.).